ສະຫະລັດຢືນຢັນ ທີ່ຈະສ້າງຄວາມສໍາພັນສອງຝ່າຍ ໃນທາງບວກກັບຈີນ
ທ່ານໂອບາມາໄດ້ກ່າວຕໍ່ ລມຕ ຕ່າງປະເທດຈີນວ່າ ທ່ານຢາກໃຫ້ຄວາມສໍາພັນ ທີ່ວ່ານີ້ ເປັນຄວາມສໍາພັນໃນຂອບເຂດ ທີ່ກວ້າງຂວາງຮອບດ້ານ ແລະບັນລຸຜົນໃນທາງບວກ.
ປະທານາທິບໍດີສະຫະລັດ ທ່ານບາຣັກໂອບາມາ ໄດ້ໃຫ້ການຢືນຢັນອີກຄັ້ງນຶ່ງກ່ຽວກັບ ຄວາມໝາຍໝັ້ນຕັ້ງໃຈຂອງທ່ານ ທີ່ຈະສ້າງຄວາມສຳພັນສອງຝ່າຍໃນທາງບວກກັບຈີນ ໃນລະຫວ່າງການພົບປະທີ່ກຸງວໍຊິງຕັນກັບລັດຖະມົນຕີການຕ່າງປະເທດຈີນ ທ່ານ Yang Jiechi ໃນຖະແຫຼງຂ່າວສະບັບນຶ່ງທີ່ນຳອອກເຜີຍແຜ່ໃນຕອນແລງວັນອັງຄານວານນີ້ ທຳນຽບ ຂາວກ່າວວ່າ ທ່ານໂອບາມາໄດ້ກ່າວຕໍ່ທ່ານ Yang ວ່າ ທ່ານຢາກໃຫ້ຄວາມສໍາພັນທີ່ ວ່ານີ້ເປັນຄວາມສຳພັນໃນຂອບເຂດທີ່ກວ້າງຂວາງຮອບດ້ານ ບັນລຸຜົນໃນທາງບວກ ແລະມີລັກສະນະແບບຮ່ວມມືກັນ ທ່ານໂອບາມາໄດ້ຢຸດແວ່ເບິ່ງການພົບປະທີ່ທຳນຽບຂາວລະຫວ່າງທ່ານ Yang ແລະ ທີ່ປຶກສາທາງດ້ານຄວາມໝັ້ນຄົງແຫ່ງຊາດຂອງສະຫະລັດ ທ່ານ Tom Donilo ຊຶ່ງທັງ ສອງທ່ານພວມສົນທະນາຫາລືກັນ ກ່ຽວກັບການກະກຽມສໍາລັບການເດີນທາງມາຢ້ຽມຢາມ ກຸງວໍຊິງຕັນຢ່າງເປັນທາງການໃນເດືອນນີ້ຂອງປະທານປະເທດຈີນ ທ່ານ ຫູຈິນເຖົາ